Zbog prosvjeda taksista protiv Ubera u Dubrovniku je cijelo jutro vladao prometni kaos prema zračnoj luci u Čilipima.

Izvješće: Media servis

Prometna policija intervenirala je tražeći taksiste da maknu vozila. S vozačima Ubera došlo je i do sukoba u kojem su prema neslužbenim informacijama ozlijeđene četiri osobe.

Ministar prometa Oleg Butković u Rijeci je osudio najnovije prosvjede taksista.

”Moram osuditi ovo danas što se dogodilo u Dubrovniku, Splitu i drugim gradovima. Ovakav način protesta da se blokiraju hrvatske prometnice u vrhuncu turističke sezone to nije dobro i kao ministar to ne mogu podržati. Činjenica je da oni vozači koji nemaju licence i ne poštivaju propise RH nisu legalni. Prometna inspekcija Ministarstva prometa je u više navrata izrekla više od 7 milijuna kazni. I s druge strane podnjela je optužni prijedlog da se privremeno zabrani rad aplikacije Ubera, jer je činjenica da je on nezakonit”, rekao je Butković.

Dubrovačka prometna policija prosvjednike je upozorila da uklone vozila s Jadranske magistrale u mjestu Duboka Ljuta. Predsjednik dubrovačkog Udruženja autotaxiprijevoznika koje broji 2 i pol tisuće članova Božo Miletić za Media servis je ponovio da samo traže djelovanje pravne države.

”Već ptice na grani znaju da se borimo i dokazujemo kako Uber u Hrvatskoj djeluje nezakonito. To su potvrdili ministar, premijer, presude prekršajnih sudova. Međutim, ono što nas žalosti da već dvije godine rade nezakonito, nelojalna su konkurencija i dovode nas u situaciju da stvaramo gubitke. Trenutno je situacija jako loša. Tih vozača Ubera je jako puno, dolaze iz susjednih zemalja, voze svakojaka vozila koja ne ispunjavaju ni minamalne tehničke uvjete za prijevoz putnika”, napominje Miletić.

Dubrovački gradonačelnik Mate Franković u prioćenju je poručio da grad neće biti mjesto ucjena taksista te zatražio da odmah nastave s pružanjem usluga, jer će u protivnome grad znati zaštititi interese građana i gostiju. Protiv Ubera i druge nelojalne konkurencije prosvjeduje se i u Splitu. Oko 200-ak taksista iz šire okolice vozilima je zauzelo parkirna mjesta u zračnoj luci u Resniku. Dvjestotinjak zagrebačkih taksista prosvjedovalo je sporom vožnjom na kružnom toku ispred Zračne luke Franjo Tuđman.